Se den nye Star Wars: The Rise of Skywalker trailer

The Rise Of Skywalker afslutter den nuværende Star Wars-trilogi, når den får premiere til december. En ny trailer, der blev vist på Disneys D23 Expo i weekenden er nu blevet lagt på Youtube, så vi alle kan se med.

Traileren begynder med klip fra samtlige de foregående otte film, mens Luke Skywalker fortæller, at ”tusinde generationer lever i dig nu. Men dette er din kamp”. Rey, Poe og Finn forbereder sig tydeligvis til den store kamp – og en kutteklædt Rey åbenbarer et rødt, dobbeltsidet lyssværd.

The Rise Of Skywalker bliver en monumental film – og der er kolossale forventninger. Ikke alene fordi den forener Mark Hamill (som Luke Skywalkers force ghost), den afdøde Carrie Fisher (med klip fra The Force Awakens) og Billy Dee Williams, der gentager rollen som Lando Calrissian. Men også fordi den bliver enden på den række af Star Wars-film, der begyndte med A New Hope i 1977.

Det bliver også den sidste Star Wars-biograffilm i en årrække, da Disney har valgt at trykke på pauseknappen efter at Solo: A Star Wars Story floppede. Først i 2022 kommer der en helt ny film, skabt af Game Of Thrones-forfatterne David Benioff og D.B. Weiss.

Inden da kan hungrende Star Wars-fans dog stille tørsten på Disney+ streamingtjenesten, der har både The Mandalorian, en serie om Obi-Wan Kenobi og en Rogue One-spinoff på tapetet. Disney har også lanceret en ny plakat fra The Rise Of Skywalker:

Se den nye Star Wars: The Rise of Skywalker trailer